title: Regulamentul de punere în aplicare (UE) 2018/33 al Comisiei din 28 septembrie 2017 de stabilire a standardelor tehnice de punere în aplicare cu privire la formatul de prezentare standardizat al situației comisioanelor și simbolul comun al acesteia, în conformitate cu Directiva 2014/92/UE a Parlamentului European și a Consiliului (Text cu relevanță pentru SEE. )

text:
                  11.1.2018

                  RO

                  Jurnalul Oficial al Uniunii Europene

                  L 6/26

            REGULAMENTUL DE PUNERE ÎN APLICARE (UE) 2018/33 AL COMISIEI
      din 28 septembrie 2017
      de stabilire a standardelor tehnice de punere în aplicare cu privire la formatul de prezentare standardizat al situației comisioanelor și simbolul comun al acesteia, în conformitate cu Directiva 2014/92/UE a Parlamentului European și a Consiliului
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Directiva 2014/92/UE a Parlamentului European și a Consiliului din 23 iulie 2014 privind comparabilitatea comisioanelor aferente conturilor de plăți, schimbarea conturilor de plăți și accesul la conturile de plăți cu servicii de bază (1), în special articolul 5 alineatul (4) al doilea paragraf,
      întrucât:

                  (1)

                  Directiva 2014/92/UE prevede obligativitatea statelor membre de a se asigura că prestatorii de servicii de plată pun la dispoziția consumatorilor, în mod gratuit, cel puțin o dată pe an, o situație a tuturor comisioanelor suportate, precum și, după caz, informații privind ratele dobânzilor, pentru serviciile legate de un cont de plăți. Prestatorii de servicii de plată au obligația de a utiliza termenii standardizați prezentați în lista finală a celor mai reprezentative servicii legate de un cont de plăți. Listele finale vor fi publicate de statele membre și vor folosi terminologia standardizată la nivelul Uniunii stabilită în Regulamentul delegat (UE) 2018/32 al Comisiei (2).

                  (2)

                  Pentru a se asigura că situația comisioanelor contribuie la atingerea obiectivelor prevăzute de Directiva 2014/92/UE și că, în același timp, pune la dispoziția consumatorului toate informațiile relevante într-un mod care consolidează posibilitățile de comparare și transparența, ar trebui ca prestatorii de servicii de plată să folosească un formular standardizat pentru situația comisioanelor.

                  (3)

                  În ceea ce privește prezentarea pachetelor de servicii legate de un cont de plăți, trebuie să se țină seama de faptul că prestatorii de servicii de plată propun diferite tipuri de pachete. Unele pachete sunt oferite în schimbul unui comision general, precum comisionul de administrare al contului, în timp ce alte pachete sunt facturate separat de acest comision general, iar unele pachete includ o anumită cantitate de servicii. Pentru a permite consumatorului să înțeleagă cu ușurință serviciile incluse în diferitele tipuri de pachete și comisioanele aferente, în situația comisioanelor pachetele ar trebui să fie identificate separat. Mai concret, atunci când contravaloarea pachetelor este inclusă în comisionul general, pachetele respective ar trebui menționate împreună cu acel comision.

                  (4)

                  Statele membre pot să solicite ca în situația comisioanelor să se includă indicatori principali, precum un indicator cuprinzător al costurilor. Formularul standardizat pentru situația comisioanelor ar trebui să cuprindă un tabel separat care să fie folosit de prestatorii de servicii de plată supuși unor astfel de condiții.

                  (5)

                  De asemenea, având în vedere că prestatorii de servicii de plată ar trebui să poată să întocmească cu ușurință situația comisioanelor, aceștia ar trebui să dispună de instrucțiuni clare cu privire la modul de completare a situației comisioanelor.

                  (6)

                  Prezentul regulament se bazează pe proiectele de standarde tehnice de punere în aplicare prezentate Comisiei Europene de către autoritatea europeană de supraveghere (Autoritatea Bancară Europeană – „ABE”).

                  (7)

                  ABE a efectuat consultări publice deschise cu privire la proiectele de standarde tehnice de punere în aplicare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul bancar, instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (3),

            ADOPTĂ PREZENTUL REGULAMENT:
      Articolul 1
      Formularul standardizat pentru situația comisioanelor și simbolul comun al acesteia
      (1)   Prestatorii de servicii de plată utilizează formularul standardizat prevăzut în anexă și îl completează în conformitate cu articolele 2-18.
      (2)   Atunci când completează formularul standardizat pentru situația comisioanelor, prestatorii de servicii de plată nu modifică acest formular în alte moduri decât cele prevăzute în prezentul regulament. Mai concret, prestatorii de servicii de plată trebuie să respecte ordinea în care sunt prezentate informațiile, rubricile și subrubricile prevăzute în formularul standardizat.
      (3)   Situația comisioanelor:

                  (a)

                  este în format A4 portret;

                  (b)

                  conține titlul „Situația comisioanelor” în partea de sus a primei pagini, iar titlul este centrat și poziționat la mijloc între logoul prestatorului de servicii de plată din partea stângă sus a documentului și simbolul comun din partea dreaptă sus a documentului;

                  (c)

                  conține simbolul comun, a cărui dimensiune nu este mai mare de 2,5 cm × 2,5 cm și care este reprezentat așa cum se arată în formularul standardizat din anexă;

                  (d)

                  folosește fontul Arial sau un alt tip de font similar Arial, iar dimensiunea caracterelor este de 11, mai puțin în cazul titlului „Situația comisioanelor”, unde dimensiunea caracterelor este de 16 și caracterele sunt aldine; rubricile au dimensiunea fontului de 14 și caractere aldine, iar subrubricile au dimensiunea fontului de 12 și caractere aldine, cu excepția cazului în care legislația națională prevede un font mai mare sau un font de tip Braille pentru persoanele cu deficiențe de vedere sau atunci când consumatorul și prestatorul de servicii de plată convin în acest sens;

                  (e)

                  se întocmește în alb-negru, cu excepția logoului prestatorului de servicii de plată și a simbolului comun, care pot fi reprezentate în culori, în conformitate cu articolul 2;

                  (f)

                  conține rubrici în gri semiînchis care folosesc culoarea cu numărul de referință 166,166,166 din modelul de culori RGB și subrubrici de culoare gri deschis care folosesc culoarea cu numărul de referință 191,191,191 din modelul de culori RGB;

                  (g)

                  are paginile numerotate.

            Articolul 2
      Simbolul comun și logoul prestatorului de servicii de plată
      (1)   În cazul în care simbolul comun este prezentat în culori, se folosește culoarea cu numărul de referință 0,51,153 (în hexazecimal: 003399) din modelul de culori RGB pentru fundal și culoarea 255,204,0 (în hexazecimal: FFCC00) din modelul de culori RGB pentru simbol.
      (2)   Logoul prestatorului de servicii de plată trebuie să aibă o dimensiune echivalentă cu dimensiunea simbolului comun.
      (3)   Logoul poate fi prezentat în culori doar atunci când și simbolul comun este prezentat în culori. Simbol comun trebuie să fie lizibil atunci când este tipărit în alb-negru.
      Articolul 3
      Denumirea și datele de contact ale furnizorului contului
      (1)   Prestatorii de servicii de plată înlocuiesc instrucțiunile dintre parantezele pătrate cu denumirea furnizorului contului, folosind caractere aldine și aliniind textul la stânga.
      (2)   Prestatorii de servicii de plată înlocuiesc instrucțiunile dintre parantezele pătrate cu datele lor de contact, precum adresa geografică, numărul de telefon, adresa de e-mail, numărul de fax, adresa web și persoana/punctul de contact la care titularul contului de plăți poate recurge în vederea corespondenței ulterioare.
      Informațiile privind datele de contact se aliniază la stânga.
      Articolul 4
      Numele și datele de contact ale titularului contului de plăți
      (1)   Prestatorii de servicii de plată înlocuiesc instrucțiunile dintre parantezele pătrate cu numele titularului contului de plăți.
      Numele se scrie cu caractere aldine și se aliniază la stânga.
      (2)   Prestatorii de servicii de plată înlocuiesc instrucțiunile dintre parantezele pătrate cu adresa geografică a titularului contului de plăți.
      Adresa geografică respectivă se aliniază la stânga și, cu excepția primei litere a fiecărui cuvânt, se scrie cu litere mici.
      Articolul 5
      Numele și identificarea contului
      (1)   Prestatorii de servicii de plată indică numele contului de plăți.
      Numele se scrie cu caractere aldine, se aliniază la stânga și se indică imediat după cuvintele relevante.
      (2)   Prestatorii de servicii de plată indică elementele de identificare a contului de plăți, cum ar fi codul de identificare bancară (Bank Identifier Code – BIC), numărul de cont bancar internațional (International Bank Account Number – IBAN), numărul contului național și numărul bancar național.
      Aceste date se aliniază la stânga.
      Articolul 6
      Perioada calendaristică
      În rândul „perioada”, prestatorii de servicii de plată indică perioada calendaristică la care se referă situația comisioanelor, aliniind textul la stânga.
      Articolul 7
      Data
      În rândul „data”, prestatorii de servicii de plată indică data calendaristică la care pun la dispoziție situația comisioanelor, aliniind data la stânga.
      Articolul 8
      Text introductiv
      Textul introductiv din formularul standardizat se reia ca atare în situația comisioanelor, folosind o interlinie de 1,15 și un spațiu de 0 puncte înaintea textului și 10 puncte după text.
      Articolul 9
      Sinteza comisioanelor și dobânzilor
      (1)   Prestatorii de servicii de plată indică la „Sinteza comisioanelor și dobânzilor”, cu caractere aldine aliniate la dreapta, cuantumurile totale ale comisioanelor și dobânzilor care se includ în cele patru tabele separate din această rubrică.
      (2)   În cazul în care dobânda nu se aplică unui anumit cont, iar dispozițiile naționale care transpun Directiva 2014/92/UE permit sau impun prezentarea acestei informații, prestatorii de servicii de plată utilizează formularea „nu se aplică dobândă”, scrisă cu minuscule și aliniată la dreapta.
      (3)   În cazul în care se aplică dobândă, însă pentru perioada în cauză dobânda este egală cu zero, iar dispozițiile naționale care transpun Directiva 2014/92/UE permit sau impun prezentarea acestei informații, prestatorii de servicii de plată indică acest fapt menționând „0” în tabelul corespunzător.
      (4)   Prestatorii de servicii de plată prezintă indicatorul cuprinzător al costurilor, în care centralizează costul anual total al contului de plăți într-un tabel separat, atunci când dispozițiile naționale care transpun Directiva 2014/92/UE prevăd aceasta. Prestatorii de servicii de plată elimină tabelul dacă respectivele dispoziții naționale nu impun prestatorilor de servicii de plată obligația de a prezenta indicatorul cuprinzător al costurilor.
      Articolul 10
      Situație detaliată a comisioanelor plătite pentru cont
      (1)   În tabelul intitulat „Situație detaliată a comisioanelor plătite pentru cont”, prestatorii de servicii de plată enumeră toate comisioanele suportate în perioada relevantă pentru serviciile corespunzătoare.
      La subrubrica „Servicii de cont generale” se enumeră comisioanele percepute pentru furnizarea sau administrarea contului.
      (2)   În subcoloana „Serviciu”, prestatorii de servicii de plată introduc serviciile, cu caractere aldine, aliniate la stânga, la o distanță de un rând între rânduri, cu 0 puncte înainte și după fiecare serviciu.
      (3)   În subcoloana „Numărul de utilizări ale serviciului”, prestatorii de servicii de plată indică de câte ori s-a utilizat serviciul în perioada relevantă aferentă situației comisioanelor. Informațiile se aliniază la dreapta și se folosește fontul prevăzut la articolul 1 alineatul (3) litera (d).
      Prestatorii de servicii de plată nu completează subcoloana „Numărul de utilizări ale serviciului” atunci când:

                  (a)

                  s-a folosit un serviciu, dar prestatorul de servicii de plată nu a perceput un comision pentru serviciul respectiv și

                  (b)

                  dispozițiile naționale care transpun Directiva 2014/92/UE permit sau impun includerea unor astfel de informații.

            (4)   În subcoloana „comision unitar”, prestatorii de servicii de plată indică structura comisionului unitar și costul pentru fiecare serviciu utilizat, aliniind la dreapta informațiile.
      (5)   În subcoloana „Numărul de facturări ale comisionului”, prestatorii de servicii de plată indică de câte ori s-a facturat contravaloarea fiecărui serviciu în perioada relevantă aferentă situației comisioanelor, iar informațiile se aliniază la dreapta. Prestatorii de servicii de plată utilizează formularea„comision nefacturat” în subcoloana corespunzătoare, atunci când:

                  (a)

                  serviciul a fost utilizat, dar nu s-a perceput un comision și

                  (b)

                  dispozițiile naționale care transpun Directiva 2014/92/UE permit sau impun includerea unor astfel de informații.

            (6)   În subcoloana „Total”, prestatorii de servicii de plată indică, în caractere aldine, cuantumul total al comisioanelor care s-au plătit pentru utilizarea acelui serviciu în cursul perioadei relevante.
      (7)   Dacă o subrubrică nu conține niciun serviciu, prestatorii de servicii de plată elimină acea subrubrică. Prestatorii de servicii de plată elimină, de asemenea, subrubrica corespunzătoare atunci când titularul contului de plăți nu a utilizat servicii peste cantitățile prevăzute de pachetul de servicii în perioada relevantă.
      (8)   La rândul „Total comisioane plătite”, prestatorii de servicii de plată indică, cu caractere aldine, cuantumul total al comisioanelor plătite de către un titular al unui cont de plăți în perioada relevantă.
      Articolul 11
      Prezentarea tipului de comisioane
      (1)   Atunci când se percep comisioane separate în unul sau mai multe dintre următoarele moduri, în coloana „Serviciu” din tabelul „Situație detaliată a comisioanelor plătite pentru cont”, prestatorii de servicii de plată indică pentru serviciul respectiv, pe o linie separată, o descriere a fiecărei situații, a fiecărui canal sau a fiecărei condiții de percepere a comisionului („tipuri de comisioane”):

                  (a)

                  pentru diferitele situații de percepere a comisionului pentru furnizarea aceluiași serviciu, ca de exemplu comisionul inițial de constituire și comisioanele ulterioare de execuție pentru același serviciu;

                  (b)

                  pentru diferitele canale prin care se solicită, utilizează sau furnizează același serviciu, ca de exemplu prin telefon, într-o filială sau online;

                  (c)

                  în funcție de întrunirea unei condiții specifice pentru același serviciu, ca de exemplu respectarea unui prag minim sau maxim pentru transferurile de credit sau retragerile de numerar.

            Textul descrierii se aliniază la stânga. Comisioanele se indică în coloana „Comision unitar” și se aliniază la dreapta.
      (2)   În cazul în care se percep comisioane atunci când se combină mai multe tipuri de comisioane, cum ar fi comisioanele care diferă în funcție de canal și care sunt diferențiate și mai mult în funcție de atingerea unui anumit plafon, prestatorii de servicii de plată, pe lângă aplicarea articolului 10 alineatul (5), prezintă descrierea fiecărui tip de comision suplimentar, aliniată la dreapta.
      (3)   În cazul în care comisionul s-a modificat în cursul perioadei relevante, prestatorii de servicii de plată enumeră comisioanele aplicate în cursul fiecărei perioade, adăugând noi linii în coloana „Comision unitar”.
      Articolul 12
      Prezentarea pachetelor de servicii facturate ca parte a comisioanelor de la subrubrica „Servicii de cont generale”
      (1)   În cazul în care împreună cu contul se oferă un pachet de servicii legat de un cont de plăți care este facturat ca parte a comisioanelor care sunt menționate la subrubrica „Servicii de cont generale”, prestatorii de servicii de plată includ în tabelul „Situație detaliată a comisioanelor plătite pentru cont”, pe rândul privind „Pachetul de servicii”, informații privind serviciile incluse în pachet în coloana „Serviciu” și numărul de utilizări ale pachetului în coloana „Numărul de utilizări ale serviciului”. În coloanele de la rubrica „Comision”, prestatorii de servicii de plată menționează comisionul perceput pentru pachet în ansamblu și de câte ori a fost perceput acest comision pentru pachet pe parcursul perioadei relevante, astfel cum se prevede la articolul 11 alineatul (1). Rândul se elimină dacă pachetul de servicii se facturează separat de comisionul pentru servicii de cont generale.
      (2)   Comisioanele percepute pentru orice serviciu care depășește cantitatea acoperită de pachet se includ în tabelul care enumeră serviciile și comisioanele, astfel cum se prevede la articolele 1-11.
      (3)   Dacă numărul serviciilor incluse în pachet nu este limitat sau dacă nu s-au depășit cantitățile de servicii acoperite de pachet, prestatorii de servicii de plată elimină mențiunea care figurează la sfârșitul rândului, și anume „Serviciile care depășesc aceste cantități au fost facturate separat”.
      Articolul 13
      Prezentarea pachetelor de servicii legate de un cont de plăți și facturate separat de comisioanele de la subrubrica „Servicii de cont generale”
      (1)   Dacă prestatorul de servicii de plată oferă, împreună cu contul de plăți, un pachet de servicii legat de acesta, și pachetul respectiv este facturat separat de comisioanele incluse la subrubrica „Servicii de cont generale” și percepute pentru servicii de cont generale, conform tabelului care enumeră serviciile și comisioanele, prestatorii de servicii de plată includ următoarele informații în tabelul privind pachetul de servicii:

                  (a)

                  marca, dacă este cazul, sau conținutul pachetului, în coloana privind pachetul de servicii, eliminând parantezele pătrate;

                  (b)

                  comisionul perceput pentru pachet în ansamblu pe perioada aferentă situației comisioanelor în coloana „Comision”, aliniind datele la dreapta;

                  (c)

                  de câte ori a fost perceput comisionul pentru pachet pe parcursul perioadei relevante, în a treia coloană.

            Eventualele comisioane suplimentare percepute pentru orice serviciu care depășește cantitatea acoperită de pachet se includ în tabelul privind serviciile și comisioanele, astfel cum se prevede la articolele 10 și 11.
      (2)   În cazul în care pachetul este facturat periodic, periodicitatea se indică în coloana „Comision” și se aliniază la stânga, iar costul anual total se indică pe linia imediat următoare periodicității, cu caractere aldine, cu mențiunea „Cost anual total”.
      (3)   În cazul în care în perioada relevantă se percep comisioane diferite pentru pachete diferite, informațiile enumerate la alineatul (1) se prezintă pentru fiecare pachet întrun tabel separat.
      (4)   Prestatorii de servicii de plată elimină întregul tabel, inclusiv mențiunea „Detalii privind comisioanele incluse în pachetul de servicii”, dacă nu oferă un pachet de servicii împreună cu contul sau dacă pachetul de servicii pe care îl oferă împreună cu contul este facturat ca parte a comisionului pentru servicii de cont generale.
      (5)   Atunci când numărul tuturor serviciilor incluse în pachet nu este limitat sau dacă nu s-au depășit cantitățile de servicii acoperite de pachetul de servicii, prestatorii de servicii de plată elimină mențiunea care figurează la sfârșitul tabelului, și anume „Serviciile care depășesc aceste cantități au fost facturate separat”.
      Articolul 14
      Detalii privind dobânzile plătite pentru cont
      (1)   Prestatorii de servicii de plată indică în tabelul „Detalii privind dobânzile plătite pentru cont” dobânzile plătite de titularul contului de plăți în perioada care face obiectul situației comisioanelor, dacă este cazul.
      (2)   Prestatorii de servicii de plată prezintă rata dobânzii în coloana „Rata dobânzii” și ca procent aplicat pe o bază anuală. Dacă rata dobânzii a variat pe perioada relevantă, prestatorii de servicii de plată indică, pe o linie separată, fiecare rată a dobânzii care s-a aplicat în cursul fiecărei perioade.
      (3)   Prestatorii de servicii de plată indică în coloana „Dobândă” dobânzile plătite de titularul unui cont de plăți, în moneda contului și cu caractere aldine. Dacă rata dobânzii a variat pe perioada relevantă, prestatorii de servicii de plată indică dobânda plătită de titularul contului de plăți pentru fiecare perioadă relevantă în parte, iar fiecare perioadă este menționată pe o linie separată.
      (4)   La rândul „Total dobânzi plătite”, prestatorii de servicii de plată indică, în caractere aldine, cuantumul total al dobânzilor plătite de către titularul contului de plăți în perioada relevantă.
      (5)   În cazul în care titularul contului de plăți nu plătește dobândă deoarece nu se aplică o dobândă contului, iar dispozițiile naționale care transpun Directiva 2014/92/UE permit sau impun prezentarea acestei informații, prestatorii de servicii de plată menționează aceasta la rândul „Total dobânzi plătite” prin cuvintele „nu se aplică dobândă”, scrise cu minuscule și aliniate la dreapta.
      Articolul 15
      Detalii privind dobânzile încasate pentru cont
      (1)   Prestatorii de servicii de plată indică în tabelul „Detalii privind dobânzile încasate pentru cont” dobânzile încasate de titularul contului de plăți în perioada care face obiectul situației comisioanelor, dacă este cazul.
      (2)   Prestatorii de servicii de plată înlocuiesc „Denumirea contului” cu denumirea contului relevant, utilizând caractere aldine.
      (3)   Prestatorii de servicii de plată prezintă rata dobânzii în coloana „Rata dobânzii” și ca procent aplicat pe o bază anuală. Dacă rata dobânzii a variat pe perioada relevantă, prestatorii de servicii de plată enumeră, pe o linie separată, fiecare rată a dobânzii care s-a aplicat în cursul fiecărei perioade.
      (4)   Prestatorii de servicii de plată indică în coloana „Dobândă” dobânda încasată de titularul unui cont de plăți, în moneda contului și cu caractere aldine. Dacă rata dobânzii a variat pe perioada care face obiectul situației comisioanelor, prestatorii de servicii de plată indică dobânda încasată de titularul contului de plăți pentru fiecare perioadă relevantă în parte, iar fiecare perioadă este menționată pe o linie separată. În cazul în care se aplică dobândă, însă pentru perioada în cauză dobânda este egală cu zero, prestatorii de servicii de plată indică acest fapt menționând „0” în coloana „Dobândă”.
      (5)   În cazul în care un anumit cont nu generează dobândă deoarece nu se aplică o dobândă contului, prestatorii de servicii de plată precizează aceasta în coloana „Dobândă” prin cuvintele „nu se aplică dobândă”, cu minuscule și aliniate la stânga.
      (6)   Prestatorii de servicii de plată indică, cu caractere aldine, la rândul „Total dobânzi încasate” cuantumul total al dobânzilor încasate de titularul contului de plăți în perioada care face obiectul situației comisioanelor.
      (7)   În cazul în care un anumit cont nu generează dobândă deoarece nu se aplică o dobândă contului, iar dispozițiile naționale care transpun Directiva 2014/92/UE permit sau impun prezentarea acestei informații, prestatorii de servicii de plată menționează aceasta la rândul „Total dobânzi încasate” prin cuvintele „nu se aplică dobândă”, scrise cu minuscule și aliniate la stânga.
      Articolul 16
      Informații suplimentare
      (1)   În tabelul „Informații suplimentare”, prestatorii de servicii de plată prezintă orice informații suplimentare care nu intră în sfera articolelor 2-15 și care sunt direct legate de servicii, de comisioanele plătite, de dobânzile plătite sau încasate sau de rata dobânzii aplicată, astfel cum se prevede la articolul 5 alineatul (2) din Directiva 2014/92/UE, aferente perioadei care face obiectul situației comisioanelor. În acest tabel privind informațiile suplimentare se includ informațiile prevăzute de dispozițiile de drept intern.
      (2)   Când completează tabelul, prestatorii de servicii de plată respectă formatul de prezentare, astfel cum este stabilit în prezentul regulament, după caz.
      (3)   Prestatorii de servicii de plată elimină acest tabel dacă nu prezintă informații de tipul celor prevăzute la alineatul (1).
      Articolul 17
      Mărci
      În cazul în care se utilizează o marcă, aceasta trebuie să urmeze imediat după numele serviciului, folosind fontul standard menționat la articolul 1 alineatul (3) litera (d), și să fie încadrată între paranteze pătrate.
      Articolul 18
      Utilizarea mijloacelor electronice
      (1)   Atunci când situația comisioanelor se pune la dispoziție prin mijloace electronice, prestatorii de servicii de plată pot modifica formularul standardizat, cu condiția să pună totodată la dispoziția consumatorului o copie a situației comisioanelor conformă cu formularul standardizat prevăzut în anexă, completată în conformitate cu articolele 2-17. Se pot aduce doar următoarele modificări:

                  (a)

                  prin derogare de la articolul 1 alineatul (3) litera (d), se poate mări dimensiunea fonturilor, cu condiția să se mențină proporția dimensiunilor, astfel cum se prevede la articolul 1 alineatul (3);

                  (b)

                  atunci când dimensiunile instrumentelor electronice sunt de așa natură încât utilizarea mai multor tabele și coloane îngreunează citirea situației comisioanelor, se poate utiliza o singură coloană sau un tabel unic, cu condiția să se mențină ordinea informațiilor, rubricilor și subrubricilor;

                  (c)

                  se pot utiliza instrumente electronice, cum ar fi ferestrele suprapuse și ferestrele pop-up, cu condiția ca titlul situației comisioanelor, simbolul comun, rubricile și subrubricile să fie afișate în mod vizibil și să se mențină ordinea în care sunt prezentate informațiile.

            (2)   Utilizarea instrumentelor electronice menționate la alineatul (1) litera (c) nu trebuie să fie intruzivă și să poată distrage atenția consumatorului de la informațiile prezentate în situația comisioanelor. Informațiile prezentate prin ferestre suprapuse și ferestre pop-up se limitează la informațiile menționate în prezentul regulament.
      Articolul 19
      Intrarea în vigoare
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 28 septembrie 2017.

               Pentru Comisie

               Președintele

            Jean-Claude JUNCKER

         (1)  JO L 257, 28.8.2014, p. 214.

         (2)  Regulamentul delegat (UE) 2018/32 al Comisiei din 28 septembrie 2017 de completare a Directivei 2014/92/UE a Parlamentului European și a Consiliului în ceea ce privește standardele tehnice de reglementare referitoare la terminologia standardizată a Uniunii aplicabilă celor mai reprezentative servicii legate de un cont de plăți (a se vedea pagina 3 din prezentul Jurnal Oficial).

         (3)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).

         ANEXĂ

            Situația comisioanelor - Formular standardizat

         Textul imaginii

            Situația comisioanelor
            [Denumirea furnizorului contului]
            [Datele de contact ale furnizorului contului]
            [Numele clientului]
            [Date de contact]
            Cont
            Identificarea contului
            Perioada
            De la la
            Data
            ·
            Acest document vă oferă o imagine generală asupra tuturor comisioanelor pentru serviciile legate de contul dumneavoastră de plăți în perioada indicată mai sus.
            ·
            De asemenea, vă prezintă eventualele dobânzi pe care le-ați plătit sau pe care le-ați încasat în această perioadă.
            ·
            Informațiile legate de operațiunile individuale și de soldul contului sunt incluse în extrasele de cont.
            Sinteza comisioanelor și dobânzilor
            Total comisioane plătite (total comisioane pentru pachetul de servicii și total comisioane plătite)
            Total dobânzi plătite
            Total dobânzi încasate
            Indicator cuprinzător al costurilor

         Textul imaginii

            Situație detaliată a comisioanelor plătite pentru cont
            Serviciu
            Comision
            Serviciu
            Numărul de utilizări ale serviciului
            Comision unitar
            Numărul de facturări ale comisionului
            Total
            Servicii de cont generale
            Include un pachet de servicii care constă în:
            Serviciile care depășesc aceste cantități au fost facturate separat
            Plăți (cu excepția cardurilor)
            Carduri și numerar
            Descoperit de cont și servicii conexe
            Alte servicii
            Total comisioane plătite
            Detalii privind comisioanele incluse în pachetul de servicii
            Pachet de servicii
            Comision
            Numărul de facturări ale comisionului
            „Pachet de servicii” [marca, dacă este cazul]
            Include:
            Serviciile care depășesc aceste cantități au fost facturate separat.
            Detalii privind dobânzile plătite din cont
            Rata dobânzii
            Dobândă
            Total dobânzi plătite

         Textul imaginii

            Detalii privind dobânzile încasate pentru cont
            Rata dobânzii
            Dobândă
            „Denumirea contului”
            Total dobânzi încasate
            Informații suplimentare


title: Regulamentul de punere în aplicare (UE) 2018/34 al Comisiei din 28 septembrie 2017 de stabilire a standardelor tehnice de punere în aplicare privind formatul de prezentare standardizat al documentului de informare cu privire la comisioane și simbolul comun al acestuia, în conformitate cu Directiva 2014/92/UE a Parlamentului European și a Consiliului (Text cu relevanță pentru SEE. )

text:
                  11.1.2018

                  RO

                  Jurnalul Oficial al Uniunii Europene

                  L 6/37

            REGULAMENTUL DE PUNERE ÎN APLICARE (UE) 2018/34 AL COMISIEI
      din 28 septembrie 2017
      de stabilire a standardelor tehnice de punere în aplicare privind formatul de prezentare standardizat al documentului de informare cu privire la comisioane și simbolul comun al acestuia, în conformitate cu Directiva 2014/92/UE a Parlamentului European și a Consiliului
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Directiva 2014/92/UE a Parlamentului European și a Consiliului din 23 iulie 2014 privind comparabilitatea comisioanelor aferente conturilor de plăți, schimbarea conturilor de plăți și accesul la conturile de plăți cu servicii de bază (1), în special articolul 4 alineatul (6) al treilea paragraf,
      întrucât:

                  (1)

                  Directiva 2014/92/UE prevede că statele membre au obligația de a se asigura că prestatorii de servicii de plată pun la dispoziția consumatorului un document de informare cu privire la comisioane, pe suport tipărit sau pe un alt suport durabil, conținând termenii standardizați din lista finală a celor mai reprezentative servicii legate de un cont de plăți, precum și, în cazul în care un astfel de serviciu este oferit de un prestator de servicii de plată, comisioanele aferente fiecărui serviciu. Listele finale vor fi publicate de statele membre și vor folosi terminologia standardizată la nivelul Uniunii stabilită în Regulamentul delegat (UE) 2018/32 al Comisiei (2).

                  (2)

                  Pentru a se asigura că documentul de informare cu privire la comisioane contribuie la atingerea obiectivelor prevăzute de Directiva 2014/92/UE și că, în același timp, acesta pune la dispoziția consumatorului toate informațiile relevante într-un mod care consolidează posibilitățile de comparare și transparența, ar trebui ca prestatorii de servicii de plată să folosească un formular standardizat pentru documentul de informare cu privire la comisioane, precum și să dispună de instrucțiuni clare cu privire la modul de completare a documentului de informare cu privire la comisioane.

                  (3)

                  Dat fiind că documentul de informare cu privire la comisioane are scopul de informare a consumatorilor înainte ca aceștia să încheie un contract pentru un cont de plăți, prestatorul de servicii de plată ar trebui să utilizeze formularul standardizat pentru elaborarea unui document de informare cu privire la comisioane în cazul fiecăruia dintre conturile de plăți pe care le oferă consumatorilor, astfel încât consumatorii să poată să compare ofertele privind conturile de plăți.

                  (4)

                  Pentru a permite consumatorilor să aleagă oferta de cont care răspunde cel mai bine nevoilor lor, asigurând, în același timp, un nivel ridicat de standardizare, ar trebui să existe posibilitatea de a prezenta o combinație adecvată de pachete și, prin urmare, prestatorul de servicii de plată ar trebui să poată să elaboreze mai multe documente de informare cu privire la comisioane pentru contul de plăți respectiv, cu condiția ca în fiecare document să se includă cel puțin un pachet.

                  (5)

                  Pentru a permite consumatorului să înțeleagă cu ușurință conținutul diferitelor tipuri de pachete și comisioanele aferente, în documentul de informare cu privire la comisioane pachetele ar trebui să fie identificate separat.

                  (6)

                  Dacă serviciile care depășesc cantitatea acoperită de un pachet nu sunt incluse în lista națională finală a celor mai reprezentative servicii și, prin urmare, nu sunt prezentate în documentul de informare cu privire la comisioane, serviciile respective ar trebui incluse într-un tabel distinct și nu ar trebui combinate cu informațiile legate de conținutul pachetelor, astfel încât consumatorii să aibă o imagine de ansamblu clară asupra pachetului.

                  (7)

                  Întrucât conținutul fiecărui document de informare cu privire la comisioane care se pune la dispoziția consumatorilor depinde de oferta de servicii a fiecărui prestator de servicii de plată și de lista finală a fiecărui stat membru a celor mai reprezentative servicii legate de un cont de plăți, pentru a putea compara conturile de plăți oferite pe piața unică, formularul standardizat pentru documentul de informare cu privire la comisioane ar trebui să cuprindă anumite rubrici care să grupeze diferitele servicii.

                  (8)

                  Formularul standardizat pentru documentul de informare cu privire la comisioane ar trebui să cuprindă un tabel separat care să fie folosit de prestatorii de servicii de plată care au, de asemenea, obligația de a prezenta un indicator cuprinzător al costurilor.

                  (9)

                  Prezentul regulament se bazează pe proiectele de standarde tehnice de punere în aplicare prezentate Comisiei Europene de către autoritatea europeană de supraveghere (Autoritatea Bancară Europeană – „ABE”).

                  (10)

                  ABE a efectuat consultări publice deschise cu privire la proiectele de standarde tehnice de punere în aplicare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul bancar, instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (3),

            ADOPTĂ PREZENTUL REGULAMENT:
      Articolul 1
      Formularul standardizat pentru documentul de informare cu privire la comisioane și simbolul comun al acestuia
      (1)   Prestatorii de servicii de plată utilizează formularul standardizat prevăzut în anexă și îl completează în conformitate cu articolele 2-13.
      (2)   Atunci când completează formularul standardizat pentru documentul de informare cu privire la comisioane, prestatorii de servicii de plată nu modifică acest formular în alte moduri decât cele prevăzute în prezentul regulament. Mai concret, prestatorii de servicii de plată trebuie să respecte ordinea în care sunt prezentate informațiile, rubricile și subrubricile prevăzute în formularul standardizat. Documentul de informare cu privire la comisioane:

                  (a)

                  este în format A4 portret;

                  (b)

                  conține titlul „Document de informare cu privire la comisioane” în partea de sus a primei pagini, iar titlul este centrat și poziționat între logoul prestatorului de servicii de plată din partea stângă sus a documentului și simbolul comun din partea dreaptă sus a documentului;

                  (c)

                  conține simbolul comun, a cărui dimensiune este de 2,5 cm × 2,5 cm și care este reprezentat așa cum se arată în formularul standardizat din anexă;

                  (d)

                  folosește fontul Arial sau un alt tip de font similar Arial, iar dimensiunea caracterelor este de 11, mai puțin în cazul titlului „Document de informare cu privire la comisioane”, unde dimensiunea caracterelor este de 16 și caracterele sunt aldine; rubricile au dimensiunea fontului de 14 și caractere aldine, iar subrubricile au dimensiunea fontului de 12 și caractere aldine, cu excepția cazului în care legislația națională prevede un font mai mare sau un font de tip Braille pentru persoanele cu deficiențe de vedere sau atunci când consumatorul și prestatorul de servicii de plată convin în acest sens;

                  (e)

                  se întocmește în alb-negru, cu excepția logoului prestatorului de servicii de plată și a simbolului comun, care pot fi reprezentate în culori, în conformitate cu articolul 2;

                  (f)

                  conține rubrici în gri semiînchis care folosesc culoarea cu numărul de referință 166/166/166 din modelul de culori RGB și subrubrici de culoare gri deschis care folosesc culoarea cu numărul de referință 191/191/191 din modelul de culori RGB;

                  (g)

                  are paginile numerotate.

            (3)   Prestatorul de servicii de plată prezintă un document de informare cu privire la comisioane distinct pentru fiecare din conturile de plăți pe care le oferă consumatorilor.
      (4)   În pofida dispozițiilor capitolului IV din Directiva 2014/92/UE privind un cont de plăți cu servicii de bază, atunci când un prestator de servicii de plată oferă consumatorilor un singur cont de plăți care poate fi combinat cu diferite pachete de servicii menționate la articolul 4 alineatul (3) din Directiva 2014/92/UE, prestatorul de servicii de plată poate elabora mai multe documente de informare cu privire la comisioane în legătură cu contul respectiv, cu condiția ca fiecare document de informare cu privire la comisioane să conțină cel puțin un pachet.
      Articolul 2
      Simbolul comun și logoul prestatorului de servicii de plată
      (1)   În cazul în care simbolul comun este prezentat în culori, se folosește culoarea cu numărul de referință 0/51/153 (în hexazecimal: 003399) din modelul de culori RGB pentru fundal și culoarea 255/204/0 (în hexazecimal: FFCC00) din modelul de culori RGB pentru simbol.
      (2)   Logoul prestatorului de servicii de plată trebuie să aibă o dimensiune echivalentă cu dimensiunea simbolului comun.
      (3)   Logoul poate fi prezentat în culori doar atunci când și simbolul comun este prezentat în culori. Simbol comun trebuie să fie lizibil atunci când este tipărit în alb-negru.
      Articolul 3
      Denumirea furnizorului contului
      Se indică denumirea prestatorului de servicii de plată care furnizează contul, cu caractere aldine, aliniate la stânga.
      Articolul 4
      Denumirea contului
      Se indică denumirea contului, cu caractere aldine, aliniate la stânga, după denumirea furnizorului contului.
      Articolul 5
      Data
      Se indică data la care prestatorul de servicii de plată a actualizat ultima dată documentul de informare cu privire la comisioane, folosind fontul prevăzut la articolul 1 alineatul (2) litera (d). Informațiile sunt aliniate la stânga și figurează sub denumirea contului.
      Articolul 6
      Text introductiv
      (1)   Textul introductiv din formularul standardizat se reia în documentul de informare cu privire la comisioane, folosind o interlinie de 1,15 și un spațiu de 0 puncte înaintea textului și 10 puncte după text.
      (2)   Prestatorii de servicii de plată înlocuiesc parantezele pătrate cu titlurile documentelor precontractuale și contractuale relevante.
      Articolul 7
      Tabelul „Servicii și comisioane”
      (1)   Prestatorii de servicii de plată indică în tabelul privind serviciile și comisioanele serviciile care sunt incluse în lista națională finală a celor mai reprezentative servicii legate de un cont de plăți menționată la articolul 3 alineatul (5) din Directiva 2014/92/UE, dacă prestatorul de servicii de plată oferă astfel de servicii, precum și comisioanele aferente serviciilor, după cum urmează:

                  (a)

                  serviciile se menționează în coloana „Serviciu”, cu caractere aldine, și se aliniază la stânga;

                  (b)

                  fiecare serviciu se menționează doar o singură dată la subrubrica din tabel corespunzătoare, de exemplu furnizarea unui cont sau administrarea unui cont se menționează la subrubrica „Servicii de cont generale”;

                  (c)

                  comisioanele aferente serviciilor se menționează în coloana „Comision” și se aliniază la dreapta;

                  (d)

                  în cazul în care comisionul se facturează periodic și nu în funcție de utilizare, periodicitatea se indică în coloana „Comision”, se aliniază la stânga și este urmată de comisionul corespunzător perioadei respective, aliniat la dreapta; comisionul anual total se menționează la linia imediat următoare periodicității, cu caractere aldine, aliniate la stânga și folosind cuvintele „Comision anual total”, iar comisionul corespunzător se aliniază la dreapta;

                  (e)

                  distanța între rânduri este de un rând, cu 0 puncte înainte și după fiecare serviciu și comision.

            (2)   În cazul în care niciunul dintre serviciile pe care le oferă un prestator de servicii de plată, care ar corespunde unei subrubrici, nu sunt incluse în lista națională finală a celor mai reprezentative servicii legate de un cont de plăți, întregul rând referitor la acea subrubrică se elimină, inclusiv titlul subrubricii.
      (3)   În cazul în care prestatorii de servicii de plată nu oferă unul sau mai multe servicii din lista națională finală a celor mai reprezentative servicii menționată la articolul 3 alineatul (5) din Directiva 2014/92/UE sau în cazul în care serviciul nu este pus la dispoziție împreună cu contul, se folosește sintagma „Serviciul nu este disponibil”.
      (4)   Atunci când se percep comisioane separate în unul sau mai multe dintre următoarele moduri, în coloana „Comision” aferentă serviciului respectiv, prestatorii de servicii de plată indică pentru serviciul respectiv, pe o linie separată, o descriere a fiecărei situații, a fiecărui canal sau a fiecărei condiții de percepere a comisionului („tipuri de comisioane”):

                  (a)

                  pentru diferitele situații de percepere a comisionului pentru furnizarea aceluiași serviciu, ca de exemplu comisionul inițial de constituire și comisioanele ulterioare de execuție pentru același serviciu;

                  (b)

                  pentru diferitele canale prin care se solicită, utilizează sau furnizează același serviciu, ca de exemplu prin telefon, într-o filială sau online;

                  (c)

                  în funcție de întrunirea unei condiții specifice pentru același serviciu, ca de exemplu respectarea unui prag minim sau maxim pentru transferurile de credit sau retragerile de numerar.

            Descrierea se aliniază la stânga, iar comisionul la dreapta.
      (5)   În cazul în care se percep comisioane atunci când se combină mai multe tipuri de comisioane, cum ar fi comisioanele care diferă în funcție de canal și care sunt diferențiate și mai mult în funcție de atingerea unui anumit plafon, prestatorii de servicii de plată, pe lângă aplicarea alineatului (4), prezintă descrierea fiecărui tip de comision suplimentar, aliniată la dreapta.
      Articolul 8
      Prezentarea pachetelor de servicii facturate ca parte a comisioanelor de la subrubrica „Servicii de cont generale”
      (1)   În cazul în care un pachet de servicii legat de un cont de plăți este facturat ca parte a comisioanelor de la subrubrica „Servicii de cont generale”, toate serviciile incluse în pachet, indiferent dacă sunt sau nu incluse în lista națională finală a celor mai reprezentative servicii legate de un cont de plăți menționată la articolul 3 alineatul (5) din Directiva 2014/92/UE, se includ în secțiunea din tabel privind serviciile de cont generale, pe rândul privind pachetele de servicii.
      (2)   Prestatorii de servicii de plată includ informațiile privind comisioanele suplimentare pentru orice serviciu care depășește cantitatea acoperită de pachetul de servicii, astfel cum se prevede la articolul 10.
      (3)   Atunci când numărul tuturor serviciilor acoperite de pachetul de servicii nu este limitat, prestatorii de servicii de plată elimină mențiunea care figurează la sfârșitul rândului, și anume „Serviciile care depășesc aceste cantități vor fi facturate separat”.
      (4)   Întregul rând privind pachetele de servicii se elimină atunci când pachetul de servicii nu se oferă împreună cu cont și atunci când pachetul de servicii este facturat separat de comisioanele pentru servicii de cont generale.
      Articolul 9
      Prezentarea pachetelor de servicii facturate separat de comisioanele de la subrubrica „Servicii de cont generale”
      (1)   Dacă prestatorii de servicii de plată oferă, împreună cu contul de plăți, un pachet de servicii legat de acest cont, iar pachetul este facturat separat de comisioanele incluse la subrubrica „Servicii de cont generale”, conform tabelului privind serviciile și comisioanele, prestatorii de servicii de plată includ următoarele informații în tabelul privind pachetul de servicii:

                  (a)

                  o listă a tuturor serviciilor incluse în pachet, indiferent dacă acestea sunt sau nu incluse în lista națională finală a celor mai reprezentative servicii legate de un cont de plăți menționată la articolul 3 alineatul (5) din Directiva 2014/92/UE;

                  (b)

                  cantitatea fiecărui serviciu inclusă în comisionul pentru pachet, constând fie într-un număr, fie în mențiunea că numărul serviciilor nu este limitat;

                  (c)

                  comisionul pentru pachet, în coloana „Comision”, aliniat la dreapta.

            (2)   În cazul în care pachetul este facturat periodic, periodicitatea se indică în coloana „Comision” și se aliniază la stânga, iar comisionul anual total se indică pe linia imediat următoare periodicității, cu caractere aldine, cu mențiunea „Cost anual total”.
      (3)   Prestatorii de servicii de plată includ informațiile privind comisioanele suplimentare pentru orice serviciu care depășește cantitatea acoperită de pachetul de servicii, astfel cum se prevede la articolul 10.
      (4)   Atunci când numărul tuturor serviciilor din pachet nu este limitat, prestatorii de servicii de plată elimină mențiunea care figurează la sfârșitul tabelului, și anume „Serviciile care depășesc aceste cantități vor fi facturate separat”.
      (5)   În cazul în care în documentul de informare cu privire la comisioane se includ mai multe pachete care intră sub incidența alineatului (1), prestatorii de servicii de plată prezintă informațiile prevăzute la acest articol pentru fiecare pachet într-un tabel separat, indicând marca pachetului de servicii, dacă este cazul.
      (6)   Prestatorii de servicii de plată elimină întregul tabel dacă nu oferă pachetul de servicii împreună cu contul sau dacă pachetul de servicii pe care îl oferă este facturat ca parte a comisionului pentru servicii de cont generale.
      Articolul 10
      Tabelul privind comisioanele suplimentare pentru serviciile care depășesc cantitatea acoperită de pachetele de servicii legate de un cont de plăți
      (1)   Prestatorii de servicii de plată includ în acest tabel informații privind comisioanele suplimentare pentru orice serviciu care depășește cantitatea acoperită de un pachet menționat la articolele 8 și 9, atunci când informațiile respective nu sunt incluse în tabelul privind serviciile și comisioanele sau atunci când comisionul aferent serviciului diferă de cel care este indicat în tabel.
      (2)   Atunci când prestatorii de servicii de plată oferă mai multe pachete, iar comisioanele suplimentare menționate la alineatul (1) diferă în funcție de pachet, prestatorii de servicii de plată indică separat diferitele comisioane percepute pentru fiecare pachet și utilizează marca pachetului, dacă este cazul.
      (3)   Când completează acest tabel, prestatorii de servicii de plată respectă modul de prezentare și structura stabilită de prezentul regulament, după caz.
      (4)   Atunci când un document de informare cu privire la comisioane nu include nicio informație cu privire la pachetele de servicii, prestatorii de servicii de plată elimină tabelul menționat la alineatul (1).
      Articolul 11
      Indicatorul cuprinzător al costurilor
      (1)   Prestatorii de servicii de plată prezintă indicatorul cuprinzător al costurilor, în care centralizează costul anual total al contului de plăți într-un tabel separat, atunci când dispozițiile naționale prevăd aceasta.
      (2)   Prestatorii de servicii de plată elimină tabelul privind indicatorul cuprinzător al costurilor dacă dispozițiile naționale nu impun prestatorilor de servicii de plată obligația de a prezenta acest indicator.
      Articolul 12
      Mărci
      În cazul în care se utilizează o marcă, aceasta trebuie să urmeze imediat după numele serviciului, folosind fontul prevăzut la articolul 1 alineatul (2) litera (d), și să fie încadrată între paranteze pătrate.
      Articolul 13
      Utilizarea mijloacelor electronice
      (1)   Atunci când documentul de informare cu privire la comisioane se pune la dispoziție prin mijloace electronice, prestatorii de servicii de plată pot modifica formularul standardizat, cu condiția să pună totodată la dispoziția consumatorului un exemplar al documentului de informare cu privire la comisioane conform cu formularul standardizat prevăzut în anexă și completat în conformitate cu articolele 2-12. Se pot aduce doar următoarele modificări:

                  (a)

                  prin derogare de la articolul 1 alineatul (2) litera (d), se poate mări dimensiunea fonturilor, cu condiția să se mențină proporția dimensiunilor, astfel cum se prevede la articolul 1 alineatul (2);

                  (b)

                  atunci când dimensiunile instrumentelor electronice sunt de așa natură încât utilizarea mai multor tabele și coloane îngreunează citirea documentului de informare cu privire la comisioane, se poate utiliza o singură coloană sau un tabel unic, cu condiția să se mențină ordinea informațiilor, rubricilor și subrubricilor;

                  (c)

                  se pot utiliza instrumente electronice, cum ar fi ferestrele suprapuse și ferestrele pop-up, cu condiția ca titlul documentului de informare cu privire la comisioane, simbolul comun, textul introductiv, rubricile și subrubricile să fie afișate în mod vizibil și să se mențină ordinea în care sunt prezentate informațiile.

            (2)   Utilizarea instrumentelor electronice menționate la alineatul (1) litera (c) nu trebuie să fie intruzivă și să poată distrage atenția consumatorului de la informațiile prezentate în documentul de informare cu privire la comisioane. Informațiile prezentate prin ferestre suprapuse și ferestre pop-up se limitează la informațiile menționate în prezentul regulament.
      Articolul 14
      Intrarea în vigoare
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 28 septembrie 2017.

               Pentru Comisie

               Președintele

            Jean-Claude JUNCKER

         (1)  JO L 257, 28.8.2014, p. 214.

         (2)  Regulamentul delegat (UE) 2018/32 al Comisiei din 28 septembrie 2017 de completare a Directivei 2014/92/UE a Parlamentului European și a Consiliului în ceea ce privește standardele tehnice de reglementare referitoare la terminologia standardizată a Uniunii aplicabilă celor mai reprezentative servicii legate de un cont de plăți (a se vedea pagina 3 din prezentul Jurnal Oficial).

         (3)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).

         ANEXĂ

            Formular standardizat al documentului de informare cu privire la comisioane

         Textul imaginii

            Document de informare cu privire la comisioane
            Denumirea furnizorului contului:
            Denumirea contului:
            Data:
            ·
            Acest document vă prezintă informații despre comisioanele care se percep pentru utilizarea principalelor servicii legate de contul de plăți. Documentul vă va ajuta să comparați aceste comisioane cu cele percepute pentru alte conturi.
            ·
            Se pot percepe, de asemenea, comisioane pentru utilizarea serviciilor legate de cont, care nu sunt incluse în acest document. Informațiile complete pot fi regăsite în [se indică titlurile documentelor precontractuale și contractuale relevante].
            ·
            Un glosar al termenilor utilizați în acest document este disponibil în mod gratuit.
            Serviciu
            Comision
            Servicii de cont generale
            [serviciul principal] [marca]
            Include un pachet de servicii care constă în:
            Serviciile care depășesc aceste cantități vor fi facturate separat.
            Plăți (cu excepția cardurilor)
            Carduri și numerar
            Descoperit de cont și servicii conexe
            Alte servicii

         Textul imaginii

            Pachet de servicii
            Comision
            [marca]
            Serviciile care depășesc aceste cantități vor fi facturate separat.
            Informații privind serviciile suplimentare
            Informații privind comisioanele pentru serviciile care depășesc cantitatea de servicii acoperită de pachetul de servicii (altele decât comisioanele menționate mai sus)
            Serviciu
            Comision
            [marca]
            Indicator cuprinzător al costurilor


title: Regulamentul de punere în aplicare (UE) 2018/50 al Comisiei din 11 ianuarie 2018 de modificare pentru a 280-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida

text:
               12.1.2018

               RO

               Jurnalul Oficial al Uniunii Europene

               L 7/35

         REGULAMENTUL DE PUNERE ÎN APLICARE (UE) 2018/50 AL COMISIEI
   din 11 ianuarie 2018
   de modificare pentru a 280-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu ISIL (Da'esh) și cu organizația Al-Qaida (1), în special articolul 7 alineatul (1) litera (a) și articolul 7a alineatul (5),
   întrucât:

               (1)

               Anexa I la Regulamentul (CE) nr. 881/2002 conține lista persoanelor, grupurilor și entităților cărora li se aplică înghețarea fondurilor și a resurselor economice în temeiul regulamentului menționat anterior.

               (2)

               La 26 decembrie 2017, Comitetul pentru sancțiuni al Consiliului de Securitate al Organizației Națiunilor Unite a hotărât să elimine o mențiune și să modifice o mențiune de pe lista persoanelor, grupurilor și entităților cărora li se aplică înghețarea fondurilor și a resurselor economice. Prin urmare, anexa I la Regulamentul (CE) nr. 881/2002 ar trebui modificată în consecință,

         ADOPTĂ PREZENTUL REGULAMENT:
   Articolul 1
   Anexa I la Regulamentul (CE) nr. 881/2002 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 ianuarie 2018.

            Pentru Comisie,

            Pentru Președinte,

            Șeful Serviciului Instrumente de Politică Externă

      (1)  JO L 139, 29.5.2002, p. 9.

      ANEXĂ
      Anexa I la Regulamentul (CE) nr. 881/2002 se modifică după cum urmează:

                  1.

                  Mențiunea: „Zayn Al-Abidin Muhammad Hussein [alias: (a) Abu Zubaida; (b) Abd Al-Hadi AlWahab; (c) Zain Al-Abidin Muhammad Husain; (d) Zayn Al-Abidin Muhammad Husayn; (e) Zeinulabideen Muhammed Husein Abu Zubeidah; (f) Abu Zubaydah; (g) Tariq Hani]. Data nașterii: 12.3.1971. Locul nașterii: Riad, Arabia Saudită. Cetățenie: palestiniană. Alte informații: (a) asociat apropiat al lui Osama ben Laden și intermediar în deplasările de teroriști; (b) se află în custodia Statelor Unite ale Americii din iulie 2007. Data desemnării menționată la articolul 2a alineatul (4) litera (b): 25.1.2001.” de la rubrica „Persoane fizice” se elimină.

                  2.

                  Mențiunea: „Seifallah Ben Hassine [alias: (a) Seif Allah ben Hocine; (b) Saifallah ben Hassine; (c) Sayf Allah 'Umar bin Hassayn; (d) Sayf Allah bin Hussayn; (e) Abu Iyyadh alTunisi; (f) Abou Iyadh el-Tounsi; (g) Abu Ayyad al-Tunisi; (h) Abou Aayadh; (i) Abou Iyadh]. Data nașterii: 8.11.1965. Locul nașterii: Tunis, Tunisia. Cetățenie: tunisiană. Data desemnării menționată la articolul 7d alineatul (2) litera (i): 23.9.2014.” de la rubrica „Persoane fizice” se înlocuiește cu următorul text:
                  „Seifallah Ben Omar Ben Mohamed Ben Hassinee [alias: (a) Seif Allah ben Hocine; (b) Saifallah ben Hassine; (c) Sayf Allah 'Umar bin Hassayn; (d) Sayf Allah bin Hussayn; (e) Abu Iyyadh al-Tunisi; (f) Abou Iyadh el-Tounsi; (g) Abu Ayyad alTunisi; (h) Abou Aayadh; (i) Abou Iyadh; (j) Seifallah ben Amor ben Hassine]. Adresă: (a) 60 Rue de la Libye, Hammam Lif, Ben Arous, Tunisia; (b) Libia (locație posibilă din iulie 2017). Data nașterii: 8.11.1965. Locul nașterii: Tunis, Tunisia. Cetățenie: tunisiană. Pașaport nr.: G557170 (pașaport tunisian eliberat la 16.11.1989). Numărul național de identificare: 05054425 [carte de identitate tunisiană eliberată la 3.5.2011 (eliberată în Hammam Lif)]. Data desemnării menționată la articolul 7d alineatul (2) litera (i): 23.9.2014.”


title: Regulamentul de punere în aplicare (UE) 2018/48 al Comisiei din 11 ianuarie 2018 de înregistrare a unei denumiri în Registrul specialităților tradiționale garantate [Suikerstroop (STG)]

text:
                  12.1.2018

                  RO

                  Jurnalul Oficial al Uniunii Europene

                  L 7/23

            REGULAMENTUL DE PUNERE ÎN APLICARE (UE) 2018/48 AL COMISIEI
      din 11 ianuarie 2018
      de înregistrare a unei denumiri în Registrul specialităților tradiționale garantate [Suikerstroop (STG)]
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (3) litera (b),
      întrucât:

                  (1)

                  În conformitate cu articolul 50 alineatul (2) litera (b) din Regulamentul (UE) nr. 1151/2012, cererea Țărilor de Jos de înregistrare a denumirii „Suikerstroop” ca specialitate tradițională garantată (STG) a fost publicată în Jurnalul Oficial al Uniunii Europene
                      (2).

                  (2)

                  „Suikerstroop” este lichidul siropos obținut din zeama groasă a plantei din care este fabricat produsul, după extragerea cristalelor de zahăr. Această denumire înseamnă „sirop de zahăr”.

                  (3)

                  Comisia a primit un act de opoziție din partea Finlandei, un al doilea din partea Danemarcei și un al treilea din partea Nordic Sugar AB (o societate cu sediul în Danemarca), toate la data de 16 septembrie 2014.

                  (4)

                  Actele de opoziție din partea Danemarcei și a Finlandei au fost trimise către Țările de Jos.

                  (5)

                  Procedura de opoziție pe baza actului trimis direct Comisiei de către Nordic Sugar AB nu a fost inițiată. În conformitate cu articolul 51 alineatul (1) al doilea paragraf din Regulamentul (UE) nr. 1151/2012, persoanele fizice sau juridice având un interes legitim, stabilite sau cu reședința într-un stat membru diferit de cel în care a fost depusă cererea, pot prezenta un act de opoziție statului membru în care sunt stabilite. Prin urmare, asociația Nordic Sugar AB nu avea voie să prezinte direct Comisiei un act sau o declarație de opoziție.

                  (6)

                  La 13 noiembrie 2014, Comisia a primit declarația de opoziție motivată din partea Finlandei. Declarația de opoziție motivată din partea Danemarcei fusese deja inclusă în actul de opoziție. Atât declarația de opoziție motivată din partea Danemarcei, cât și cea din partea Finlandei au fost considerate admisibile în temeiul articolului 21 din Regulamentul (UE) nr. 1151/2012.

                  (7)

                  În conformitate cu articolul 51 alineatul (3) din regulamentul sus-menționat, prin scrisorile din 19 decembrie 2014, Comisia a invitat Țările de Jos și Finlanda, pe de o parte, și Țările de Jos și Danemarca, pe de altă parte, să desfășoare consultări corespunzătoare timp de trei luni de la data acestor scrisori, pentru a încerca să ajungă la un acord.

                  (8)

                  La solicitarea Țărilor de Jos, în conformitate cu articolul 51 alineatul (3) din Regulamentul (UE) nr. 1151/2012, prin scrisoarea din 8 aprilie 2015, Comisia a acordat o prelungire a termenului pentru consultări între părțile interesate în cele două proceduri de opoziție referitoare la cererea menționată mai sus. Termenul final pentru procedura amiabilă a fost extins până la 19 iunie 2015.

                  (9)

                  Nu s-a ajuns la niciun acord în termenul prevăzut. Prin scrisoarea din 22 februarie 2017, Țările de Jos au trimis Comisiei rezultatele consultărilor cu Finlanda și Danemarca. Prin urmare, Comisia ar trebui să decidă cu privire la înregistrare, în conformitate cu procedura menționată la articolul 52 alineatul (3) litera (b) din Regulamentul (UE) nr. 1151/2012, ținând seama de rezultatele acestor consultări.

                  (10)

                  În declarația de opoziție motivată, Finlanda și Danemarca au afirmat următoarele: 1. denumirea nu este specifică (aceasta înseamnă, pur și simplu, sirop de zahăr); 2. o denumire identică este utilizată pentru mai multe produse similare deja existente pe piețele din Danemarca, Suedia, Finlanda, Germania și țările baltice; 3. caracteristicile produsului și metoda de producție nu sunt unice pentru acest produs, întrucât produse similare comercializate în Danemarca, Finlanda și Suedia au aceleași caracteristici și aceleași metode. În special, Finlanda consideră că produsul, conform descrierii din cererea de înregistrare, nu poate fi considerat „special”, întrucât există și alte produse decât „Suikerstroop” care sunt obținute, de asemenea, din 100 % sfeclă de zahăr sau trestie de zahăr.

                  (11)

                  De asemenea, Danemarca a afirmat că punctul 3.1 din caietul de sarcini, potrivit căruia „cuvintele” produs tradițional neerlandez „vor apărea pe etichetă în limba țării în care este comercializat produsul”, ar trebui reformulat pentru a fi în conformitate cu articolul 18 alineatul (3) din Regulamentul (UE) nr. 1151/2012. Pe de altă parte, Finlanda a contestat utilizarea definiției „produs tradițional neerlandez” ca nefiind specifică produsului descris în cererea de înregistrare, dat fiind că produse similare comercializate în Europa de Nord pot fi, de asemenea, calificate drept tradiționale.

                  (12)

                  Finlanda a solicitat ulterior, în perioada consultărilor cu Țările de Jos, ștergerea ultimei teze din secțiunea 3.2, „Nu există alte produse cu aceeași denumire sau produse similare cu o denumire omofonă”, întrucât ar fi incorectă.

                  (13)

                  Comisia a analizat argumentele prezentate în declarațiile de opoziție motivate și în informațiile furnizate Comisiei cu privire la consultările dintre părțile interesate și a concluzionat că denumirea „Suikerstroop” ar trebui să fie înregistrată ca STG.

                  (14)

                  Opozițiile se bazează pe articolul 21 alineatul (1) literele (a) și (b) din Regulamentul (UE) nr. 1151/2012.

                  (15)

                  În ceea ce privește incompatibilitatea cu dispozițiile Regulamentului, s-au invocat trei aspecte: 1. denumirea nu este specifică; 2. caracteristicile produsului și metoda de producție nu sunt unice; 3. punctul 3.1 din caietul de sarcini nu respectă dispozițiile de la articolul 18 alineatul (3) din Regulamentul (UE) nr. 1151/2012, deoarece face referință la un „produs tradițional neerlandez”.

                  (16)

                  În ceea ce privește împrejurarea că denumirea este legală, renumită și semnificativă din punct de vedere economic pentru produse agricole sau alimentare similare, a fost invocat un aspect: o denumire identică este utilizată pentru mai multe produse similare deja existente pe piețele din Danemarca, Suedia, Finlanda, Germania și țările baltice.

                  (17)

                  Regulamentul (UE) nr. 1151/2012 nu impune ca denumirea STG să fie specifică. Această cerință era prevăzută la articolul 4 alineatul (2) din Regulamentul (CE) nr. 509/2006 al Consiliului (3). Cu toate că cererea de înregistrare a fost înaintată Comisiei atunci când Regulamentul (CE) nr. 509/2006 era în vigoare, ulterior cererea a fost publicată în temeiul Regulamentului (UE) nr. 1151/2012 și, prin urmare, în absența unor dispoziții tranzitorii specifice, se aplică acest din urmă regulament. În conformitate cu articolul 18 alineatul (2) din Regulamentul (UE) nr. 1151/2012, o denumire este eligibilă pentru a fi înregistrată ca STG dacă a fost utilizată în mod tradițional pentru a desemna produsul specific sau dacă arată caracterul tradițional sau caracterul specific al produsului. În cazul de față, denumirea „Suikerstroop” este utilizată de secole pentru a defini acest produs specific. Denumirea arată caracterul specific al produsului, care este un sirop produs din lichidul care rămâne în urma producției de zahăr din sfeclă de zahăr sau din trestie de zahăr. Prin urmare, denumirea îndeplinește cerințele Regulamentului (UE) nr. 1151/2012.

                  (18)

                  Regulamentul (UE) nr. 1151/2012 nu impune ca un produs STG să fie unic sau distinctiv. Produsul trebuie să fie ușor de identificat și de diferențiat. În conformitate cu articolul 18 alineatul (4) din Regulamentul (UE) nr. 1151/2012, doar denumirile care se referă la afirmații cu caracter general utilizate pentru un set de produse sau la afirmațiile prevăzute de o legislație specifică a Uniunii sunt excluse. „Suikerstroop” se identifică precis prin caracteristicile sale și metoda sa de producție. În plus, produsul care face obiectul caietului de sarcini al denumirii „Suikerstroop” îndeplinește cerințele prevăzute la articolul 18 alineatul (1) literele (a) și (b) din Regulamentul (UE) nr. 1151/2012, întrucât modul de producție corespunde practicii tradiționale pentru acest produs, iar ingredientele sunt cele utilizate în mod tradițional.

                  (19)

                  Teza de la punctul 3.1 din caietul de sarcini, „Odată ce procedura în temeiul articolului 18 alineatul (3) din Regulamentul (UE) nr. 1151/2012 a fost finalizată, se intenționează ca formularea” produs tradițional neerlandez „să apară pe etichetă în limba țării în care este comercializat produsul”, nu respectă articolul 18 alineatul (3) din Regulamentul (UE) nr. 1151/2012. Aceasta ar trebui înlocuită cu următoarea teză: „Denumirea este însoțită de mențiunea” fabricat potrivit tradițiilor din Țările de Jos„”. Autoritatea neerlandeză a convenit ca această modificare să fie inclusă în caietul de sarcini, care trebuie republicat spre informare.

                  (20)

                  Deși există produse asemănătoare cu „Suikerstroop” care sunt comercializate în alte state membre sub o denumire considerată ca fiind traducerea termenului „Suikerstroop” în limbile oficiale ale acestor state membre, nu se poate concluziona că pe piața respectivelor state membre este utilizată o „denumire identică”. Denumirea utilizată în respectivele state membre are într-adevăr același înțeles ca Suikerstroop în neerlandeză, dar nu este aceeași cu „Suikerstroop”, deoarece este exprimată într-o altă limbă. În plus, denumirea „Suikerstroop” nu este protejată ca atare, ci doar împreună cu mențiunea „fabricat potrivit tradițiilor din Țările de Jos”.

                  (21)

                  Prin urmare, pot fi utilizate în continuare denumirile produselor asemănătoare cu produsul la care se face referire în cererea de înregistrare a „Suikerstroop”, comercializate pe piețele din Danemarca, Suedia, Finlanda, Germania și țările baltice, al căror înțeles este „sirop de zahăr” și care reprezintă traducerea denumirii „Suikerstroop” în limbile respective. Aceste denumiri nu sunt identice cu „Suikerstroop” și nu ar trebui să fie considerate imitații sau evocări ale denumirii „Suikerstroop”, deoarece denumirea „Suikerstroop”, odată înregistrată, va trebui să fie însoțită de mențiunea „fabricat potrivit tradițiilor din Țările de Jos”. Prin urmare, protecția acestei denumiri este limitată la denumirea care face referință la tradiția neerlandeză.

                  (22)

                  În plus, este evident că înregistrarea denumirii „Suikerstroop” nu poate împiedica utilizarea termenilor unici „zahăr” sau „sirop”, care sunt denumiri comune.

                  (23)

                  Țările de Jos și Finlanda au convenit să elimine ultima teză din secțiunea 3.2, care prevede: „Nu există alte produse cu aceeași denumire sau produse similare cu o denumire omofonă”. Această teză ar trebui, prin urmare, eliminată din caietul de sarcini, care trebuie republicat spre informare.

                  (24)

                  Având în vedere considerentele de mai sus, denumirea „Suikerstroop” ar trebui înregistrată în Registrul specialităților tradiționale garantate. Versiunea consolidată a documentului unic ar trebui publicată spre informare.

                  (25)

                  Măsurile prevăzute în prezentul regulament sunt conforme cu avizul Comitetului pentru politica în domeniul calității produselor agricole,

            ADOPTĂ PREZENTUL REGULAMENT:
      Articolul 1
      Se înregistrează denumirea „Suikerstroop” (STG).
      Denumirea de la primul paragraf identifică un produs din clasa 2.3. Pâine, produse de patiserie, prăjituri, produse de cofetărie, biscuiți și alte produse de panificație, prevăzută în anexa XI la Regulamentul de punere în aplicare (UE) nr. 668/2014 al Comisiei (4).
      Articolul 2
      Denumirea menționată la articolul 1 este însoțită de mențiunea „fabricat potrivit tradițiilor din Țările de Jos”. Anexa la prezentul regulament cuprinde caietul de sarcini consolidat al produsului.
      Articolul 3
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 11 ianuarie 2018.

               Pentru Comisie

               Președintele

            Jean-Claude JUNCKER

         (1)  JO L 343, 14.12.2012, p. 1.

         (2)  JO C 187, 19.6.2014, p. 9.

         (3)  Regulamentul (CE) nr. 509/2006 al Consiliului din 20 martie 2006 privind specialitățile tradiționale garantate din produse agricole și alimentare (JO L 93, 31.3.2006, p. 1).

         (4)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).

         ANEXĂ

            CERERE DE ÎNREGISTRARE A UNEI STG

         Regulamentul (CE) nr. 509/2006 privind specialitățile tradiționale garantate din produse agricole și alimentare (*1)

            „SUIKERSTROOP”

            Nr. CE: NL-TSG-0007-01203 — 27.1.2014

         1.   DENUMIREA ȘI ADRESA GRUPULUI SOLICITANT

                     Denumire:

                     Kenniscentrum suiker & voeding

                     Adresă:

                                 Amsterdamsestraatweg 39a

                                 3744 MA Baarn

                                 NEDERLAND

                     Tel.

                     +31 355433455

                     Fax

                     +31 355426626

                     E-mail:

                     info@kenniscentrumsuiker.nl

               2.   STATUL MEMBRU SAU ȚARA TERȚĂ
         Țările de Jos
         3.   CAIETUL DE SARCINI AL PRODUSULUI
         3.1.   Denumirea (denumirile) propusă (propuse) pentru înregistrare [articolul 2 din Regulamentul (CE) nr. 1216/2007 al Comisiei
             (1)
            ]

         „Suikerstroop”
         Denumirea este însoțită de mențiunea „fabricat potrivit tradițiilor din Țările de Jos”.
         3.2.   Denumirea

                     ☒

                     Este specifică în sine

                     ☐

                     Exprimă caracterul specific al produsului agricol sau alimentar

               Denumirea este utilizată de foarte mult timp pentru a desemna produsul. „Suikerstroop” se obține în urma producerii zahărului. Articolul 12 din Decretul privind zahărul și siropul (Warenwet) din 1977 prevede că: „Denumirea «suikerstroop», precedată acolo unde este cazul de numele plantei din care este fabricat produsul, trebuie și poate fi folosită numai pentru a descrie lichidul siropos obținut din zeama groasă a plantei din care este fabricat produsul, după extragerea cristalelor de zahăr […]”
         3.3.   A se indica dacă s-a solicitat rezervarea denumirii în temeiul articolului 13 alineatul (2) din Regulamentul (CE) nr. 509/2006

                     ☒

                     Înregistrare cu rezervarea denumirii

                     ☐

                     Înregistrare fără rezervarea denumirii

               3.4.   Tip de produs

         Clasa 2.3: Pâine, produse de patiserie, prăjituri, produse de cofetărie, biscuiți și alte produse de panificație
         3.5.   Descrierea produsului agricol sau alimentar căruia i se aplică denumirea de la punctul 3.1 [articolul 3 alineatul (1) din Regulamentul (CE) nr. 1216/2007]

         „Suikerstroop” este lichidul siropos obținut din zeama groasă de sfeclă de zahăr sau trestie de zahăr din care este fabricat produsul după extragerea cristalelor de zahăr, care are un conținut de extract de cel puțin 80 %, un conținut de cenuși de maximum 4,0 % și o puritate aparentă de cel puțin 73 %. Datorită conținutului său ridicat de substanță uscată, în combinație cu concentrația de zahăr ridicată (peste 60 g la 100 g), produsul are o durată de valabilitate lungă. Zahărul asigură o disponibilitate scăzută a „apei libere”, ceea ce înseamnă că nu se pot dezvolta niciun fel de microorganisme.
         Produsul prezintă următoarele caracteristici specifice:

                     Culoare

                     Brix (2)

                     Zaharuri totale

                     „Suikerstroop”

                     2 000 -30 000  IU (3)

                     min. 79°

                     min. 70 %

            Caracteristici fizice

         „Suikerstroop” este un lichid siropos lipicios, gros, vâscos, de culoare brună, care conține o cantitate mare de zahăr (cel puțin 70 %).

            Proprietăți chimice

         „Suikerstroop” are o puritate aparentă de cel puțin 73 %. Conținutul de extract trebuie să fie de cel puțin 80 %, iar conținutul de cenuși al „Suikerstroop” nu poate depăși 4 %.

            Caracteristici organoleptice

         „Suikerstroop” are un gust dulce-sărat și ușor amar. Dulceața se datorează conținutului ridicat de zahăr, iar gustul sărat este dat de minerale și de alte componente (solubile) din sfecla de zahăr sau din trestia de zahăr care se regăsesc în sirop în urma procesului de producție.
         3.6.   Descrierea metodei de producție a produsului căruia i se aplică denumirea de la punctul 3.1

         Materia primă pentru „Suikerstroop” este lichidul siropos rămas în urma producției de zahăr din sfeclă de zahăr sau din trestie de zahăr după extragerea cristalelor de zahăr.
         În producția zahărului granulat, procesul de extracție presupune dizolvarea în apă a zahărului din sfecla de zahăr sau din trestia de zahăr. În această apă se dizolvă și alte componente (nonzaharuri), solubile în apă, din sfecla de zahăr sau din trestia de zahăr respectivă.
         Acest extract este purificat, redus și cristalizat. După ce soluția de zahăr astfel obținută s-a cristalizat, se extrag cristalele de zahăr. „Nonzaharurile” sunt lăsate în soluția de zahăr rămasă, cunoscută și sub denumirea de „soluție-mamă” (= sirop, sirop scurs). Această soluție-mamă conține încă mult zahăr dizolvat (aproximativ 85 %). Pentru a permite zahărului încă dizolvat să se cristalizeze, soluția-mamă este redusă încă o dată, până când cristalele de zahăr încep din nou să se formeze. Se extrag din nou cristalele. Siropul rămas este cunoscut ca „sirop B” și conține aproximativ 75 % zahăr (pe baza materiei uscate) și niveluri relativ mai mari de nonzaharuri. Siropul B este materia primă folosită la producerea „Suikerstroop”.
         Siropul B este introdus într-un malaxor, pentru a se elimina impuritățile. Materia primă este tratată cu cărbune activ, ce absoarbe impuritățile, care sunt apoi eliminate prin filtrare împreună cu cărbunele. Siropul B purificat obținut este principalul ingredient al „Suikerstroop”. La acest sirop B purificat se adaugă o soluție de zahăr (soluție de zahăr în apă) și/sau (sirop de) zahăr invertit, pentru a asigura respectarea caracteristicilor menționate la punctul 3.5 (Siropul de) zahăr invertit este un sirop obținut prin separarea zahărului (zaharoză) în glucoză și fructoză. Siropul B purificat, soluția de zahăr și/sau (siropul de) zahăr(ul) invertit sunt amestecate până la obținerea unei mase omogene.
         Pentru a obține „Suikerstroop” cu compoziția descrisă la punctul 3.5, această masă siropoasă omogenă este evaporată în vid până la atingerea valorii Brix dorite (cel puțin 79 Brix).
         Siropul este păstrat în cuve de depozitare, din care este turnat în diverse tipuri de ambalaje.
         3.7.   Caracterul specific al produsului agricol sau alimentar

         Caracterul specific al „Suikerstroop”se datorează faptului că acesta prezintă calități semnificativ diferite de alte tipuri de sirop, precum siropul de mere sau siropul de pere, dar și de melasă, în ceea ce privește următoarele caracteristici:

            Materia primă

         „Suikerstroop” se distinge prin faptul că siropul provine în proporție de 100 % din sfeclă/trestie de zahăr.

            Compoziția zahărului

         Deoarece siropul provine în proporție de 100 % din sfeclă/trestie de zahăr, carbohidrații pe care îi conține sunt practic exclusiv zaharoză și zahăr invertit. Conținutul de zahăr este de cel puțin 70 % (a se vedea, de asemenea, caracteristicile menționate la punctul 3.5). Din acest motiv siropul se deosebește de melasă, al cărei conținut de zahăr este de sub 68 %.

            Gustul

         „Nonzaharurile” din materia primă îi conferă siropului un gust sărat, cu un accent ușor amărui. Aceste note se combină cu conținutul ridicat de zahăr pentru a produce un gust și o aromă dulci-sărate care sunt unice în comparație cu alte tipuri de sirop.
         3.8.   Caracterul tradițional al produsului agricol sau alimentar

         Cererea de înregistrare se bazează pe faptul că produsul este caracterizat de o metodă de producție tradițională și de o compoziție tradițională.

            Metoda de producție tradițională

         Deși acum multă vreme (de pe la începutul secolului al XVII-lea) „Suikerstroop” se făcea manual, începând din 1908 este produs în fabrici. Metoda industrială a rămas neschimbată de atunci, însă procesul de producție s-a ameliorat, s-a raționalizat și este mai mecanizat. Fabricile (înființate la începutul secolului XX, în jurul anului 1910) sunt încă funcționale, interiorul fiind modernizat odată cu progresul tehnic.

            Secolele XVII, XVIII și XIX

         Din punct de vedere istoric, „Suikerstroop” este un subprodus al rafinării zahărului. În cartea „De Suikerraffinadeur” („Rafinatorul de zahăr”) de J.H. Reisig, din 1783, se descrie cum siropul era captat în recipiente de scurgere în procesul de producție a căpățânilor de zahăr. În cursul procesului de cristalizare, zeama groasă purificată de zahăr (vâscoasă) era turnată în forme de căpățâni de zahăr. Formele erau lăsate apoi deasupra unor recipiente de scurgere timp de două zile. Siropul colectat era numit sirop „neacoperit”. Căpățânile de zahăr erau apoi acoperite cu argilă umedă (ceea ce favoriza procesul de cristalizare și prevenea dizolvarea) și așezate din nou pe recipiente. Deasupra se turna încet apă, care se scurgea lent prin căpățâna de zahăr. Siropul astfel separat era numit sirop „acoperit”. Acoperământul (argila uscată) era apoi îndepărtat, iar căpățânile de zahăr erau lăsate să stea câteva zile. După aceea, erau acoperite cu un strat mai subțire de argilă și așezate înapoi pe recipiente înainte de a se turna iar apă peste ele. Siropul astfel obținut era numit sirop „de sfârșit” (siropul cel mai pur).

            Din secolul XX până în prezent

         Progresele tehnice realizate (industrializarea) au dus la sporirea cantității de zahăr granulat care poate fi obținută în cursul procesului de producție. Ca urmare, melado/melasa (adică siropul) conține mai multe „nonzaharuri” și mai puțin zahăr (conținutul total de zahăr este mai mic de 68 %, puritatea aparentă mai mică de 73 %). Acumularea de impurități (din cauza eficienței procesului industrial de producție) face ca gustul siropului să fie foarte diferit, mult mai sărat decât siropul final de scurgere din trecut (ultimul sirop obținut în cadrul procesului manual de producție). Cu toate acestea, deoarece exista încă cerere pentru „Suikerstroop”, acesta a început să fie fabricat în mod special. Procesul de producție a fost elaborat în jurul anului 1900 (a se vedea descrierea de la punctul 3.6), iar în 1908 produsul a început să fie fabricat în modul în care este fabricat și astăzi.
         Prezentare generală a metodei de producție în 1908 și astăzi:

                     Metoda de producție (descrisă la punctul 3.6)

                     1908

                     În prezent

                     Siropul B obținut în urma producției de zahăr din trestie de zahăr sau din sfeclă de zahăr constituie materia primă

                     X

                     X

                     Purificarea siropului B cu ajutorul cărbunelui activ

                     X

                     X

                     Se adaugă soluție de zahăr și/sau sirop de zahăr invertit, conform rețetei

                     X

                     X

                     Se amestecă până se obține o masă omogenă

                     X

                     X

                     Se încălzește și se evaporă pentru a se obține materia uscată dorită

                     X

                     X

            Compoziția tradițională

         „Suikerstroop” este compus în mod tradițional din carbohidrații zaharoză și zahăr invertit, care provin din trestie de zahăr sau din sfeclă de zahăr.
         Compoziția „Suikerstroop” produs astăzi, pentru care cerințele sunt descrise la punctul 3.9, este aceeași ca și cea prezentată în Decretul privind zahărul și siropul (1977).
         Decretul privind zahărul și siropul din 1977 descrie compoziția ca fiind lichidul siropos obținut din zeama groasă a plantei din care este fabricat produsul, după extragerea cristalelor de zahăr. Mai mult, conținutul de extract trebuie să fie de cel puțin 80 %, iar puritatea aparentă de 73 %. Conținutul de cenuși trebuie să fie de maximum 4,0 %. Caracteristicile sus-menționate ale compoziției nu s-au schimbat și sunt identice cu cerințele privind compoziția actuală pentru „Suikerstroop”, descrise la punctul 3.5.

            Utilizarea tradițională

         „Suikerstroop” este un ingredient folosit mult la prepararea felurilor de mâncare tradiționale. Seria „Streekgerechten en wetenswaardigheden” (Mâncăruri regionale și detalii interesante), Jo van Lamoen, 1987-1988, arată că „Suikerstroop” este folosit la prepararea multor specialități locale, precum „Groningse kruidkoek”, fasole brună cu mere, „Limburgse zoervleisj”, „Drentse proemenkreuze” și „Zeeuwse boterbabbelaars”. De asemenea, numeroase rețete care folosesc „Suikerstroop” sunt menționate în cartea de bucate a Școlii de Economie Casnică din Amsterdam („Kookboek van de Amsterdamse Huishoudschool”), a 6-a ediție, C. J. Wanneé, din 1910. Printre exemple se numără „boluskoek” și „stroopmoppen”, iar „stroopsaus” (un sos făcut din „Suikerstroop”) era recomandat pentru însoțirea multor feluri de mâncare, deoarece rețetele „tradiționale” neerlandeze vechi nu erau de obicei cele mai gustoase.
         3.9.   Cerințe minime și proceduri de verificare a caracterului specific al produsului

         Caracterul specific al „Suikerstroop” poate fi testat pe baza cerințelor minime măsurabile pe care trebuie să le îndeplinească acele caracteristici ale produsului care sunt menționate la punctul 3.5 (culoare, grade Brix și zaharuri totale). Producătorul controlează ca aceste cerințe să fie îndeplinite pentru fiecare lot de producție (la fiecare producție).
         Autoritatea neerlandeză pentru siguranța alimentelor și a produselor de consum („Nederlandse Voedsel en Warenautoriteit” - NWVA) verifică acest lucru prin monitorizarea controalelor. NVWA realizează cel puțin o dată pe an un control administrativ prin eșantionare la producător, controlând datele salvate referitoare la culoare, la valoarea Brix și la conținutul de zahăr total (măsurate de producător pentru fiecare lot de producție și salvate în format digital).
         4.   AUTORITĂȚILE SAU ORGANISMELE CARE VERIFICĂ RESPECTAREA CAIETULUI DE SARCINI
         4.1.   Denumirea și adresa

                     Denumire:

                     Nederlandse Voedsel en Waren Autoriteit

                     Adresă:

                                 Catharijnesingel 59

                                 3511 GG Utrecht

                                 NEDERLAND

                     Tel.

                     +31 882233333

                     E-mail:

                     info@vwa.nl

                     ☒

                     publică

                     ☐

                     privată

               4.2.   Sarcini specifice ale autorității sau organismului respectiv

         Autoritatea neerlandeză pentru siguranța alimentelor și a produselor de consum este responsabilă cu verificarea respectării cerințelor din caietul de sarcini al „Suikerstroop”.

            (*1)  Înlocuit de Regulamentul (UE) nr. 1151/2012 privind sistemele din domeniul calității produselor agricole și alimentare.

            (1)  Regulamentul (CE) nr. 1216/2007 al Comisiei din 18 octombrie 2007 de stabilire a normelor de aplicare a Regulamentului (CE) nr. 509/2006 al Consiliului privind specialitățile tradiționale garantate din produse agricole și alimentare (JO L 275, 19.10.2007, p. 3).

            (2)  Măsura cantității de substanță uscată (în acest caz, zahăr) dizolvată într-o soluție apoasă, determinată cu ajutorul unui refractometru.

            (3)  ICUMSA (International Commission for Uniform Methods of Sugar Analysis) Units. Cu cât este mai mare IU, cu atât este mai închisă culoarea.
         Este o măsură indirectă a purității.


title: Regulamentul de punere în aplicare (UE) 2018/53 al Consiliului din 12 ianuarie 2018 privind punerea în aplicare a Regulamentului (UE) 2017/1509 privind măsuri restrictive împotriva Republicii Populare Democrate Coreene

text:
               13.1.2018

               RO

               Jurnalul Oficial al Uniunii Europene

               L 10/1

         REGULAMENTUL DE PUNERE ÎN APLICARE (UE) 2018/53 AL CONSILIULUI
   din 12 ianuarie 2018
   privind punerea în aplicare a Regulamentului (UE) 2017/1509 privind măsuri restrictive împotriva Republicii Populare Democrate Coreene
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) 2017/1509 al Consiliului din 30 august 2017 privind măsuri restrictive împotriva Republicii Populare Democrate Coreene și de abrogare a Regulamentului (CE) nr. 329/2007 (1), în special articolul 47 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 30 august 2017, Consiliul a adoptat Regulamentul (UE) 2017/1509.

               (2)

               La 28 decembrie 2017, Comitetul Consiliului de Securitate al Organizației Națiunilor Unite („CSONU”) instituit în temeiul Rezoluției CSONU („RCSONU”) 1718 (2006) a desemnat patru nave în conformitate cu punctul 6 din RCSONU 2375 (2017).

               (3)

               Prin urmare, anexa XIV la Regulamentul (UE) 2017/1509 ar trebui modificată în consecință,

         ADOPTĂ PREZENTUL REGULAMENT:
   Articolul 1
   Anexa XIV la Regulamentul (UE) 2017/1509 se modifică în conformitate cu anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 ianuarie 2018.

            Pentru Consiliu

            Președintele

         E. KRALEVA

      (1)  JO L 224, 31.8.2017, p. 1.

      ANEXĂ
      Următoarele nave se adaugă pe lista navelor cărora li se aplică măsurile restrictive prevăzută în anexa XIV la Regulamentul (UE) 2017/1509:

                  „5.

                     Nume: BILLIONS NO. 18
                  Informații suplimentare
                  Numărul OMI: 9191773

                  6.

                     Nume: UL JI BONG 6
                  Informații suplimentare
                  Numărul OMI: 9114555

                  7.

                     Nume: RUNG RA 2
                  Informații suplimentare
                  Numărul OMI: 9020534

                  8.

                     Nume: RYE SONG GANG 1
                  Informații suplimentare
                  Numărul OMI: 7389704”.